TULD JERUUSALEMMAST
Shalom, kallid sõbrad!
Rõõm teiega ühineda!
Usun, et Jumal õnnistab meid selle õpetuse kaudu.
Loeme Matteuse evangeeliumi 6. peatükist.
Matteuse 6:25.
Jeesus õpetab siin tähtsaid põhitõdesid.
Ta avab kuuljate silmad.
Matteus 6:25 - "Seepärast ma ütlen teile:
Ärge muretsege oma hinge pärast, mida süüa,
ega oma ihu pärast, millega riietuda!
Eks hing ole enam kui toidus ja ihu enam kui rõivas?
Pange tähele taeva linde:
nad ei külva ega lõika ega kogu aitadesse,
ning teie taevane Isa toidab neid.
Eks teie ole palju enam väärt kui nemad?
Aga kes teie seast suudab muretsemisega oma elule
ühe küünragi juurde lisada?
Ja rõivastuse pärast, mis te muretsete?
Pange tähele lilli väljal, kuidas nad kasvavad:
ei näe nad vaeva ega ketra,
aga ma ütlen teile, et isegi Saalomon kogu oma hiilguses
ei olnud nõnda ehitud nagu igaüks neist.
Kui aga Jumal nõnda rüütab väljal rohtu,
mis täna on ja homme visatakse ahju,
eks siis veelgi enam teid, te nõdrausulised!
Ärge siis hakake muretsema, öeldes: 'Mis me sööme?'
või 'Mis me joome?' või 'Millega me riietume?'
Sest kõike seda taotlevad paganad.
Teie taevane Isa teab ju, et te seda kõike vajate.
Aga otsige esmalt Jumala riiki
ja tema õigust, siis seda kõike antakse teile pealegi!
Ärge siis hakake muretsema homse pärast,
sest küll homne päev muretseb ise enese eest!
Igale päevale piisab oma vaevast."
Need sõnad kõlavad lihtsalt,
aga kui neisse tõeliselt süveneme,
mõistame, kui raske on nende järgi elada.
Jeesus räägib meist nõdrausulistest ja meie taevasest Isast.
Ta rõhutab, et Jumal on meie Isa.
Kui Ta on meie Isa, siis loomulikult Ta hoolitseb meie eest!
Meiegi ju hoolitseme oma laste eest.
Kui meie lapsed tunnevad end halvasti või neil puudub midagi,
kannatame selle pärast ka ise.
Meie taevane Isa teab kõike,
nii et Ta suudab täita ka meie vajadused.
Me peame muutma oma suhtumist.
Jumal ei taha, et elaksime kui paganad,
kes ei tunne Jumalat.
Paganad - goyim, ei tähenda üksnes teisi rahvaid.
Sellel sõnal on mitmeid tähendusi,
aga siin mõtleb Jeesus neid, kes ei tunne Jumalat.
Neil pole lepingut Temaga ja nad ei tunne Teda Isana.
Paljud rabid õpetavad Iisraelis,
et peame Amaleki endi hulgast välja ajama.
Amalek võib siiski elada ka juutides.
Ka uskliku inimese sees võib olla väike tükike paganat.
Pagan on see, kes ei tunne Jumalat.
Heebrealaste 11:6 ütleb, et ilma usuta on võimatu Jumala meele järele olla.
"Sest kes tuleb Jumala juurde, peab uskuma, et tema on olemas
ja et ta annab palga neile, kes teda otsivad."
Sellest palgast Jeesus räägibki.
"Aga otsige esmalt Jumala riiki ja tema õigust,
siis seda kõike antakse teile pealegi!"
Peame otsima Jumala riiki.
Mida see tähendab?
Sama peatüki alguses õpetab Jeesus meid palvetama.
See palve algab nii:
"Meie Isa, kes sa oled taevais! Pühitsetud olgu sinu nimi!
Sinu riik tulgu,
sinu tahtmine sündigu nagu taevas, nõnda ka maa peal!"
Jeesus tahab, et Tema riik tuleks,
ja mujal ütleb Ta, et see ei toimu nähtaval viisil.
See kuningriik on meie sees.
Jeesus õpetab seega muudki kui mitte muretsema.
Neid on palju, kes üldse ei muretse.
Laisad ja vastutustundetud ei hooli millestki.
Aga Jeesus ei õpeta seda,
vaid põhimõtet, et taevane Isa teab kõike.
See algab sellest, et me mitte ainult ei usu Teda,
vaid hakkame Teda tundma ja Temaga osaduses olema.
Siis mõistame, et Ta armastab meid.
Jumal on armastus.
Tunneme Teda üha paremini.
Usust üksi ei piisa. Seda tuleb tunnistada.
Usku on vaja, aga vaja on ka Jumala tundmist.
Kui Temaga koos elame, õpime kogemuse kaudu,
et Ta hoolitseb meie eest.
Seda Jeesus õpetab.
Usk juhatab meid Jumala headust tundma.
Selleks olemegi selle usu saanud.
Jumal on valguste Isa, kes annab vaid häid ande.
Seda räägib muuhulgas ka Jaakobuse raamat.
Jeesus õpetab ka palvest
veidi varem samas peatükis.
Matteuse 6:6 - "Aga sina, kui sa palvetad,
siis mine oma kambrisse ja lukusta uks, palveta oma Isa poole,
kes on varjatud, ja su Isa, kes näeb varjatutki, tasub sulle!"
Ta ei tühista siin minyani ehk kvoorumit.
Juudid nõuavad rituaalide kvoorumiks vähemalt kümmet meest.
Jeesus ütles,
et seal, kus kaks või kolm on koos Tema nimel,
seal on Tema nende keskel.
Jeesus mõtles siin vaid seda,
et Jumalale tuleb läheneda nagu Isale.
Me ei palveta üksnes palvetamise pärast, vaid et ka saada.
Kui palvetad, tee seda teadlikuna, et su taevane Isa teab ka varjatut.
Sinna, kuhu inimesed ei näe
ja neidki vajadusi, mida inimesed ei saa täita -
taevane Isa näeb neid.
"Palvetades ärge lobisege nii nagu paganad,
sest nemad arvavad, et neid võetakse kuulda nende sõnaohtruse tõttu.
Ärge siis saage nende sarnaseks,
sest teie Isa teab, mida teile vaja läheb,
enne kui te teda palute!"
See on kaunis õpetus.
Ta toob võrdluseks taas paganad, kes ei tunne Jumalat.
Pagan korrutab samu sõnu kasvõi tuhat korda,
kuid ta pole kindel, et teda taevas kuuldakse.
Tal pole Jumalaga lepingut. Lepingu inimesena tead,
et taevane Isa kuuleb su häält.
Tunned Teda ja lähened Talle Tema lapsena.
Oleme Jumala lapsed.
Jeesus ütleb, et ärge olge kui paganad,
kes paluvad kõiksugu asju, olemata iial kindlad vastuses.
Seepärast kuhjavad sõnu ja neid on palju,
aga vaatamata sellel nad ei tea, kas nad saavad, mida paluvad.
Taevane Isa teab!
Selle suhtumisega tuleb Talle läheneda.
On täiesti õige paluda Jumalalt asju
ja rääkida Talle, mis meil südames on.
Vahel läheneme Talle siiski kui turukaupmehele
või heategevusühenduse vabatahtlikule.
See pole ju õige!
Räägime kui kerjused, mõistmata,
et Ta on meie Isa, kes meid armastab.
Jeesus tahab, et mõistaksime,
et Ta on meie taevane Isa, kes teab, mida vajame,
enne kui seda isegi palume.
Kui Ta juba teab seda, miks peame seda siis paluma?
Meie enda pärast. Et saaksime tugevamaks.
Jumal ei vaja nukke, kes Temalt asju anuksid,
et Tal hea tuju oleks.
Ei, vaid teeme seda enda kasuks.
Kui palume Jumalalt midagi, praktiseerime oma usku.
Harjutame Jumalale lähenemist
ja õpime iga päevaga Jumalat üha rohkem tundma.
See tuleb meile endale kasuks.
Näitame Jumalale ja endale,
et vajame Teda, kes on loonud maailma.
Vajame Teda ja tahame Teda.
Armastame Teda.
Meie suhtumine peab muutuma.
Me pole enam paganad, vaid Jumala lapsed.
Peame lõpetama tühjade sõnade tegemise.
Peame palvetama täpsete sõnadega,
Jumalat austades.
See on vestlus Jumalaga.
Kuulame samas,
kuhu Jumal meid sel hetkel juhatab.
Ta võib rääkida meile Pühakirja kaudu,
või anda midagi meile südamesse.
Jumal on suur. Ta võib rääkida mitmel moel.
Peame siiski lähenema Talle, olles kindlad selles,
et Ta kuuleb meid.
Mis vahe on religioosse inimese ja uskliku palvel?
See, et Jumal teab meie vajadusi juba enne, kui palvetame.
Paulus kirjutab, "et mu Jumal täidab kõik teie vajadused
oma au rikkust mööda Kristuses Jeesuses."
Naaseme selle juurde, millest alustasime.
"Ärge siis hakake muretsema, öeldes: 'Mis me sööme?'
või 'Mis me joome?' või 'Millega me riietume?'
Sest kõike seda taotlevad paganad.
Teie taevane Isa teab ju, et te seda kõike vajate."
Kuna paganad ei tunne Jumalat,
on kõik nende palved materiaalsed.
Nad räägivad üksnes oma füüsilistest vajadustest.
Nad ei pühendu sellele, mida Jumal tahab,
sellele, et Tema riik ja õigsus
maa peal teostuksid.
Paganad hoolitsevad vaid enda eest.
Nad ei teeni Jumalat.
Kordan, et juudidki võivad paganad olla.
See tähendab inimesi, kes ei tunne Jumalat.
Jeesus vastas saatanale:
"Kummarda Issandat, oma Jumalat
ja teeni ainult teda!"
Selles näeme Jeesuse prioriteetide nimekirja.
Tema tegutsemispõhimõtteid.
Ta õpetab meid samamoodi tegema.
Mis on meie tegevusprintsiibid?
Paganad otsivad vaid seda maailma ega hooli tulevast maailmast.
Nad ei usu tulevasse maailma.
Rabid õpetavad,
et see maailm on koridor tulevasse, tõelisemasse maailma.
See pole, muide, üksnes taevas.
Judaismis on tulevane maailm
Jumala kuningriik maa peal.
Siin koridoris tuleb valmistuda,
et jõuaksime oma tõelisse koju,
kus Jeesus kuningana valitseb.
Seda paganad teha ei mõista.
Vahel palvetame, palume ja käitume täpselt nagu nemad.
Paganate jutud on kõik tühised.
Aga need, kes usuvad Jeesusesse
ja Jumalasse, kes on loonud taeva ja maa,
elavad Loojale ja Tema eesmärkidele.
Jeesus õpetab meid siin
oma sihte kõrvale panema
ja asendama neid Jumala sihtidega.
Mõned peavad seda kaotuseks.
Ei, vaid see on suur võit.
Ärge olge kui paganad! Ärge muretsege mammona pärast!
See ei tähenda, et võid loobuda oma vastutusest ja laiskleda.
Olen kohanud inimesi, kes panevad Jumala proovile.
Seda ei tasu teha.
See pole tõeline usk, kui näed nälga
ja võiksid tööle minna, aga ei lähe, vaid ütled:
"Jumal hoolitseb mu eest!" Siis Jumal ei teegi seda
ning sina hakkad kokku varisema ja uut ilmutust otsima.
See on usklike enda nõidus.
Uues Testamendis pole nõidust,
aga kas mõistate, mida mõtlen?
Jumalat ei saa niimoodi manipuleerida.
Sa ei saa end lihtsalt Jumala hoolde heita,
ilma ise midagi tegemata.
Tee, mis vaja ja Jumal teeb oma osa.
Sinu suhtumine Jumala ja elu suhtes peavad muutuma.
Su meel uueneb
ja õpid päev-päevalt Jumalat paremini tundma.
Siis sa einam ei mõtle: "Mina, mulle, minu jaoks,"
vaid hakkad elama Jumala kuningriigi jaoks.
Muidugi on sul vajadused - toit, jook, riided ja mida kõike veel.
Pead tegema tööd nende vajaduste täitmiseks.
Kuid see pole su elu mõte.
Ära ela mateeria jaoks, vaid Jumala riigi jaoks!
Kirjutatud on:
"Aga otsige esmalt Jumala riiki ja tema õigust,
siis seda kõike antakse teile pealegi!"
Kui su suhtumine on õige
ja teed nii nagu Ta käsib,
on sul muidugi endiselt kõik su maised vajadused,
aga Issand ütleb:
"Seda kõike antakse teile pealegi!
Ärge siis hakake muretsema homse pärast,
sest küll homne päev muretseb ise enese eest!
Igale päevale piisab oma vaevast."
Paganad muretsevad homse pärast.
Jeesus õpetas meile midagi tähtsat.
Oli üks rikas mees,
kes ehitas aida ja kogus sinna kogu oma vilja
ning mõtles, et nüüd on kõik hästi.
"Ma ei vaja rohkem midagi!"
Aga Jumal võttis tol ööl tema hinge.
Kuhu see kõik jäi?
Vale polnud see, et ta varandust kogus,
vaid see, et ta lootis sellele
ja muretses rohkem maiste kui vaimsete asjade pärast.
Ta tegi hästi, kuid ta ei toetunud Jumala peale,
kes oli need õnnistused andnud ja täitnud kõik tema vajadused.
Usun isiklikult,
et Jumal mitte üksnes ei täida meie vajadusi,
vaid Ta õnnistab kogu meie käte tööd.
Jumal on seda lubanud.
See on enam kui ise suudame teenida.
Õnnistus on rohkem kui see, mida ise suudame korda saata.
See on Jumala soosing.
"Vaid headus ja heldus järgivad mind kõik mu elu päevad,"
ütleb kuningas Taavet psalmis 23.
Pange tähele, kuidas ta jätkab:
"Ja ma saan elada Issanda kojas igavesti."
Miks järgib mind kogu elu õnnistus?
Et võiksin elada Issanda kojas, uurida Jumala Sõna,
otsida Tema riiki ja õigsust,
teenida Jumalat ja teha Tema tahet.
Selleks tulebki õnnistus.
Mulle meenus hiljuti üks asi.
Usun, et Jumal võttis meilt Messias Jeesuse kaudu ära needuse
ja andis meile õnnistuse,
kuid mulle meenus see, mida ütleb Vana Testament.
See, kes põlgab Jumala tööd ega tegutse kogu südamest,
võib neetud saada.
Mõtlesin: "Oh häda, seda ei saa ju ometi meiega juhtuda!"
Peame jälgima oma hoiakuid.
Jumal ei taha,
et aeg-ajalt Tema riigist läbi astuksime, kui palvetame,
ja siis elaksime nagu Jumalat polekski.
Paganad elavad nii.
Paganad on need, kes ei ela Jumalaga lepingus.
Nad pole võtnud Teda vastu oma taevase Isana.
Nad tulevad näiteks pulma, kus on mingi preester,
juut, kristlane või keegi teine,
ja kuulavad teda hardunult.
Pühade ajal tulevad nad sünagoogi või kirikusse,
olgu see lehtmajade püha, jõulud või mis tahes,
ja on endaga rahul.
Nad käisid ju kirikus või sünagoogis!
Matustel võtab surm nad vaikseks.
Seejärel jätkavad nad oma elu nagu Jumalat polekski!
Jeesus ütleb: "Ärge olge nende moodi!"
Kui seda teete, elate kui paganad.
Aga kuidas seda probleemi lahendada?
Jeesus ütleb Johannese 3. peatükis, et inimene peab uuesti sündima.
"Kes ei sünni veest ja Vaimust,
ei saa minna Jumala riiki."
Kuidas me siis uuesti sünnime?
Tihti mõeldakse, et see, kes on sündinud usklikku perre,
on automaatselt usus.
Ma ei usu seda.
Jeesus tuleb isiklikult oma südamesse vastu võtta.
Jumal peab saama reaalseks, mitte üksnes universumis,
vaid oma elus.
Ta tahab sind lähedale.
Ta tahab sinu eest hoolitseda ja õnnistada sind.
Ta ei taha, et muretseksid asjade pärast, mida sa ei saa muuta.
See on tänase päeva õpetus.
Kui tahad Jeesust vastu võtta, siis see on lihtne.
Ava oma süda ning ütle lihtsalt ja alandlikult:
Jeesus, ma usun, et Sina oled Messias,
ja et Sa surid minu eest, tõusid surnuist,
tegid mind õigeks ja andsid mulle igavese elu.
Tule mu südamesse ja ole mu Päästja ja Kuningas!
Õnnistatud on, kes tuleb Issanda nimel!
Palveta nii
ja Jeesus tuleb Pühas Vaimus su südamesse elama.
Soovin teile kõike head! Jumal õnnistagu teid,
nagu on kirjutatud: "Saad näha oma lapselapsi. Rahu Iisraelile!"
Shalom Jeruusalemmast!
Tõlge: Monika Jaaguri